สื่อตปท.เผยตลาดหุ้นฝรั่งเศสวางแผนเปิดทำการปกติวันนี้ แม้เกิดเหตุก่อการร้าย
สื่อตปท.เผยตลาดหุ้นฝรั่งเศสวางแผนเปิดทำการปกติวันนี้ แม้เกิดเหตุก่อการร้าย
16 พ.ย. 2558

สำนักข่าวต่างประเทศรายงานว่า ตลาดหุ้นฝรั่งเศสจะเปิดทำการซื้อขายตามปกติในวันนี้ แม้ว่า จะเกิดเหตุก่อการร้ายในกรุงปารีสเมื่อวันศุกร์ที่ผ่านมา จนทำให้มีผู้เสียชีวิตและบาดเจ็บเป็นจำนวนมากก็ตาม
ยูโรเน็กซ์ ปารีส วางแผนว่า จะไม่เปลี่ยนแปลงกำหนดการเปิดทำการแต่อย่างใด แม้ว่า ตลาดหุ้นฝรั่งเศสจะตั้งอยู่ในเขตพื้นที่ที่ห่างจากจุดที่เกิดเหตุยิงและระเบิดไปไม่กี่ไมล์ก็ตาม
ประธานาธิบดีฟรองซัวส์ อัลลองด์ แห่งฝรั่งเศสได้ชี้แจงกับประชาชนฝรั่งเศสว่า เหตุโจมตีครั้งรุนแรงในพื้นที่หลายแห่งในกรุงปารีสเมื่อคืนวันศุกร์ถือเป็น “การก่อสงคราม” โดยกลุ่มหัวรุนแรงรัฐอิสลาม (IS) ซึ่งจัดเตรียมและวางแผนที่ต่างประเทศ
ขณะที่นายฟรองซัวส์ โมแลงส์ อัยการฝรั่งเศสแถลงข่าวว่า ผู้ต้องสงสัยเป็นทีมงาน 3 ชุดซึ่งสังหารประชาชนฝรั่งเศสในพื้นที่ 6 จุดทั่วกรุงปารีส เป็นการบ่งชี้ว่า วินาศกรรมครั้งนี้มีการวางแผนเอาไว้ก่อน หรือเป็นการโจมตีก่อการร้ายที่มีการประสานงานกัน